UPUTE ZA PRIJAVITELJE

**MEHANIZAM ZA OPORAVAK I OTPORNOST**

**NACIONALNI PLAN OPORAVKA I OTPORNOSTI 2021. - 2026.**

**C1.3. Unaprjeđenje vodnog gospodarstva i gospodarenja otpadom**

**C1.3. R1-I2 Program razvoja javne vodoopskrbe**

**POZIV NA DOSTAVU PRIJEDLOGA PROJEKTA**

**Financiranje investicije: Mjerni uređaji na vodozahvatima**

**IZRAVNA DODJELA**

Sadržaj

[1. Temelji i opće odredbe 2](#_Toc116047723)

[1.1. Zakonodavni i strateški okvir 4](#_Toc116047724)

[1.2. Opseg i ciljevi Poziva 5](#_Toc116047725)

[2. Financijska alokacija i iznos bespovratnih sredstava 6](#_Toc116047726)

[3. Opći uvjeti prihvatljivosti 6](#_Toc116047727)

[3.1. Prihvatljivost prijavitelja 6](#_Toc116047728)

[3.2. Prihvatljivost projekta i aktivnosti 6](#_Toc116047729)

[3.2.1 Prihvatljivost projekta 6](#_Toc116047730)

[3.2.2. Prihvatljive aktivnosti 8](#_Toc116047737)

[3.2.3. Opći zahtjevi koji se odnose na prihvatljivost izdataka za provedbu projekta 9](#_Toc116047738)

[3.2.4. Neprihvatljivi izdaci 11](#_Toc116047739)

[4. Postupak dodjele 12](#_Toc116047743)

[4.1. Dokumentacija za prijavu projekta 13](#_Toc116047744)

[4.2. Faze postupka dodjele 14](#_Toc116047745)

[4.2.1. Zaprimanje i registracija 14](#_Toc116047752)

[4.2.2. Administrativna provjera 15](#_Toc116047753)

[4.2.3. Provjera prihvatljivosti projekata i aktivnosti te provjera prihvatljivosti izdataka (troškova) projektnog prijedloga 15](#_Toc116047754)

[4.2.4. Ocjenjivanje kvalitete 16](#_Toc116047755)

[4.2.5. Donošenje Odluke o financiranju 16](#_Toc116047756)

[4.3. Potpisivanje ugovora 17](#_Toc116047757)

[5. Odredbe koje se odnose na provedbu projekta 18](#_Toc116047758)

[5.1. Razdoblje provedbe 18](#_Toc116047760)

[5.2. Podnošenje zahtjeva za nadoknadom i povrat sredstava 18](#_Toc116047761)

[5.3. Informiranje i vidljivost 20](#_Toc116047762)

[5.4. Zaštita osobnih podataka 20](#_Toc116047763)

# Temelji i opće odredbe

Ove Upute za prijavitelje (u daljnjem tekstu: Upute) pružaju smjernice o načinu podnošenja projektne prijave navodeći kriterije prihvatljivosti prijavitelja i projekta kao i kriterije odabira, prihvatljive aktivnosti te pravila provedbe projekta kojem se dodjeljuju bespovratna sredstva u okviru postupka izravne dodjele Poziva na dostavu projektne prijave (u daljnjem tekstu: Poziv).

Kako bi se ublažile ekonomske i društvene posljedice pandemije novog koronavirusa, na razini Europske unije uspostavljen je poseban instrument s pratećim financijskim sredstvima pod nazivom „EU sljedeće generacije“, koji državama članicama treba osigurati ubrzan gospodarski oporavak te digitalnu i zelenu transformaciju radi održivijeg razvoja te veće otpornosti društva i gospodarstva na buduće krize. U okviru instrumenta „EU sljedeće generacije“ uveden je Mehanizam za oporavak i otpornost (eng. Recovery and Resilience Facility – RRF) iz kojeg je državama članicama, kroz vlastite nacionalne planove za oporavak i otpornost omogućeno korištenje bespovratnih sredstava i zajmova za financiranje reformi i povezanih investicija kojima se ubrzava oporavak te povećava otpornost gospodarstva i društva. Hrvatski Nacionalni plan oporavka i otpornosti 2021. - 2026. (u daljnjem tekstu: NPOO) odobren je PROVEDBENOM ODLUKOM VIJEĆA (2021., 0222 od 20. srpnja 2021.) o odobrenju ocjene plana za oporavak i otpornost Hrvatske.

NPOO je usklađen s nacionalnim strateškim dokumentima, programima, preporukama i obvezama kao i s europskim prioritetima usmjerenima na digitalnu i zelenu tranziciju.

U skladu sa specifičnim hrvatskim potrebama, NPOO se sastoji od pet komponenti: Gospodarstvo, Javna uprava, pravosuđe i državna imovina, Obrazovanje, znanost i istraživanje, Tržište rada i socijalna zaštita, Zdravstvo i jedne inicijative: Obnova zgrada.

Ulaganja u vodnokomunalnu infrastrukturu obuhvaćena su kroz komponentu Gospodarstva, podkomponentu C1.3. „Unaprjeđenje vodnog gospodarstva i gospodarenja otpadom“, reformsku mjeru C1.3. R1 Provedba programa vodnog gospodarstva.

Unaprjeđenje vodnog gospodarstva ostvarit će se kroz provedbu tri ključna programa vodnog gospodarstva: Program razvoja javne odvodnje otpadnih voda s ciljem unaprjeđenja kvalitete vode smanjivanjem zagađenja te smanjenjem udjela nepročišćenih otpadnih voda, Program razvoja javne vodoopskrbe s ciljem osiguranja pristupa sigurnoj i pristupačnoj pitkoj vodi te Program smanjenja rizika od katastrofa u sektoru upravljanja vodama.

Program razvoja javne vodoopskrbe, između ostalog, obuhvaća ulaganja koja će doprinijeti očuvanju vodnih resursa odnosno održivom korištenju voda kroz provedbu investicije Mjerni uređaji na vodozahvatima.

Održivo korištenje voda, posebice u kvantitativnim aspektima, jedno je od najznačajnijih pitanja s kojima se suočavaju brojne države s obzirom na klimatske promjene koje su već nastupile. To je ujedno jedno od najvažnijih pitanja upravljanja vodama na kojima inzistira i EK. Gubici vode iz vodoopskrbnih sustava u Hrvatskoj predstavljaju dugogodišnji neriješen problem i iznose prosječno oko 50%. Ovaj je izazov posebno relevantan u kontekstu klimatskih promjena – gdje projekcije utjecaja klimatskih promjena na Hrvatsku pokazuju da na nekim područjima postoji potencijal sezonskog nedostatka vode.

Vodna politika u Hrvatskoj svjesna je da je potreban zaokret u kvantitativnom upravljanju zalihama vode posebice zalihama vode za ljudsku potrošnju te da je potrebno u potpunosti provesti mjere koje vode uspostavi načela racionalnog korištenja voda.

Kako bi se postiglo učinkoviti korištenje voda za potrebe javne vodoopskrbe stvorene su zakonske pretpostavke te je Zakonom o financiranju vodnoga gospodarstva („Narodne novine“ br.: 153/2009, 90/2011, 56/2013,120/2016, 127/17 i 66/19) propisan novi model naplate naknade za korištenje voda u javnoj vodoopskrbi i to na zahvaćene količine vode.

Kako bi se moglo prijeći na obračun naknade za korištenje voda na zahvaćene količine vode, potrebno je na svim vodozahvatima javne vodoopskrbe uspostaviti mjerenje zahvaćenih količina vode. Iz tog razloga je Uredbom o visini naknade za korištenje voda („Narodne novine“ br.: 82/2010, 83/2012, 10/2014 i 32/2020) propisana obveza Hrvatskih voda da do 30. rujna 2022. na svim izvorištima podzemnih voda i površinskim vodozahvatima ugrade vodomjere koje će koristiti isporučitelji vodnih usluga U vezi s tim, sukladno Uredbi, Hrvatske vode su tijekom 2020. donijele Akcijski plan ugradnje, upravljanja i održavanja mjernih uređaja na vodozahvatima javne vodoopskrbe te evidentiranja, prikupljanja, obrade i kontrole podataka o zahvaćenim količinama vode. Kroz ovaj Poziv je predviđeno je financiranje nabave i ugradnje opreme potrebne za evidenciju zahvaćenih količina vode na vodocrpilištima čime će se postići ciljana vrijednost pokazatelja definiranog u NPOO-u: najmanje 526 mjernih uređaja ugrađeno na vodocrpilištima za mjerenje količine vode do kraja 2022. godine.

Instalacija i korištenje vodomjera na vodozahvatima imat će pozitivan utjecaj na ublažavanje klimatskih promjena što se očituje u boljem upravljanju vodama, odnosno kroz kontrolu zahvaćenih količina vode uspostavom telemetrijskog sustava pridonijet će se kontroli gubitaka i racionalnom korištenju vodnih resursa.

Na sjednici održanoj 8. srpnja 2021. Vlada Republike Hrvatske je donijela [Odluku o sustavu upravljanja i praćenju provedbe aktivnosti u okviru NPOO](https://narodne-novine.nn.hr/clanci/sluzbeni/2021_07_78_1450.html)  (NN 78/2021) kojom se utvrđuje institucionalni okvir i postupci povezani s koordinacijom aktivnosti iz NPOO.

Sustav upravljanja i kontrole korištenja sredstava Mehanizma oporavka i otpornosti, relevantan za ovaj poziv, sastoji se od Tijela nadležnog za koordinaciju praćenja provedbe NPOO (Ustrojstvena jedinica razine sektora unutar Ministarstva financija), Tijela nadležnog za slanje zahtjeva za plaćanje Europskoj komisiji (Sektor za poslove Nacionalnog fonda u Državnoj riznici Ministarstva financija), Tijela državne uprave nadležnog za komponentu/podkomponentu NPOO, koje je za podkomponentu C1.3. „Unaprjeđenje vodnog gospodarstva i gospodarenja otpadom“- reformsku mjeru C1.3. R1 Provedba programa vodnog gospodarstva, Ministarstvo gospodarstva i održivog razvoja, Provedbenog tijela koje su Hrvatske vode (HV) te Tijela nadležnog za reviziju koje je Agencija za reviziju sustava provedbe programa Europske unije (ARPA).

U ovom i pratećim dokumentima za Ministarstvo gospodarstva i održivog razvoja kao Tijelo državne uprave nadležnog za podkomponentu NPOO C1.3. - reformsku mjeru C1.3. R1 koristi se naziv NT, a za Hrvatske vode kao Provedbeno tijelo koristi se naziv PT.

## Zakonodavni i strateški okvir

**Ako naknadne izmjene/dopune/ispravci propisa i dugih primjenjivih akata koji su bili na snazi u vrijeme objave Poziva utvrđuju obvezne dodatne ili nove uvjete, primjenjuje se ono što je u njima utvrđeno, na način kako je u njima utvrđeno**.

**Zakonodavstvo Europske unije**

* Ugovor o Europskoj uniji (konsolidirana verzija, SL C 115/13, 9.5.2008) (UEU)
* Ugovor o funkcioniranju Europske unije (konsolidirana verzija, SL C 115/47, 9.5.2008) (UFEU)
* Uredba o uspostavi Mehanizma za oporavak i otpornost ((EU) 2021/24)
* Uredba o taksonomiji o uspostavi okvira za olakšavanje održivih ulaganja utvrđivanjem sustava klasifikacije za okolišno održive gospodarske djelatnosti (EU) 2020/852)
* Tehnički vodič za primjenu principa „Ne nanosi značajnu štetu“ u okviru Uredbe o uspostavi Mehanizma za oporavak i otpornost - <https://eur-lex.europa.eu/legal-content/EN/TXT/PDF/?uri=CELEX:52021XC0218(01)&from=EN>
* Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30. 7. 2018, Financijska uredba)

Uz prethodno utvrđene propise, primjenjuju se i svi delegirani i provedbeni akti koji se na temelju njih donose.

**Nacionalno zakonodavstvo**

* Ugovor o pristupanju Republike Hrvatske Europskoj uniji („Narodne novine“, Međunarodni ugovori, br. 2/2012)
* Zakon o vodama („Narodne novine“, br. 66/2019, 84/21)
* Zakon o financiranju vodnoga gospodarstva („Narodne novine“, br. 153/2009, 90/2011, 56/2013, 154/2014, 119/2015, 120/2016, 127/2017 i 66/2019)
* Zakon o vodnim uslugama („Narodne novine“, br. 66/2019)
* Zakon o gradnji („Narodne novine“, br. 153/2013, 20/2017,39/2019 i 125/2019)
* Zakon o prostornom uređenju („Narodne novine“, br. 153/2013, 65/2017, 114/2018,39/2019 i 98/2019)
* Zakon o zaštiti okoliša („Narodne novine“, br. [80/13](http://www.zakon.hr/cms.htm?id=601), [153/13](http://www.zakon.hr/cms.htm?id=600), [78/15](http://www.zakon.hr/cms.htm?id=12072), 12/18 i 118/18)
* Uredba o procjeni utjecaja zahvata na okoliš („Narodne novine“, br. 61/14 i 3/17)
* [Zakon o zaštiti prirode („Narodne novine“, br. 80/13,15/18,14/19 i 127/2019)](http://narodne-novine.nn.hr/clanci/sluzbeni/2013_06_80_1658.html)
* [Uredba o ekološkoj mreži RH](http://narodne-novine.nn.hr/clanci/sluzbeni/2013_10_124_2664.html) i nadležnostima javnih ustanova za upravljanje područjima ekološke mreže (NN 80/19)
* Pravilnik o ocjeni prihvatljivosti za ekološku mrežu („Narodne novine“, br. 146/2014)
* Zakon o državnim potporama („Narodne novine“, br. 47/14, 69/17)
* Zakon o javnoj nabavi („Narodne novine“, br. 120/16 i 114/22)
* Nacionalna strategija suzbijanja prijevara za zaštitu financijskih interesa Europske unije, usvojena na 138. sjednici Vlade Republike Hrvatske, 23. siječnja 2014.
* Odluka o koordinaciji aktivnosti unutar okvira za gospodarsko upravljanje EU („Narodne novine, br. 13/17, 51/17, 97/17, 50/18, 74/19, ,89/20 i 37/22 )
* Odluka o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. („Narodne novine“, br. 78/2021)

**Strateški okvir**

* Nacionalni plan oporavka i otpornosti 2021. - 2026.
* PROVEDBENA ODLUKA VIJEĆA o odobrenju ocjene plana za oporavak i otpornost Hrvatske (2021., 0222 od 20. srpnja 2021.)
* Strategija upravljanja vodama („Narodne novine“, br. 91/2008)
* Višegodišnji program gradnje komunalnih vodnih građevina za razdoblje do 2030. godine (Odluka o donošenju Višegodišnjeg programa gradnje komunalnih vodnih građevina za razdoblje do 2030. godine, „Narodne novine“, br. 147/2021)
* [Plan upravljanja vodnim područjima za razdoblje 2016. - 2021.](http://www.voda.hr/sites/default/files/dokumenti/plan.pdf) (Odluka o donošenju Plana upravljanja vodnim područjima 2016. - 2021. „Narodne novine“, br. 66/16)

## Opseg i ciljevi Poziva

Ulaganja predviđena kroz NPOO moraju biti usmjerena doprinosu očuvanja vodnih resursa, a istovremeno osiguranju dostupnosti pitke vode svim građanima, osobito za ranjive i marginalizirane skupine, kao i na demografski ugroženim područjima, smanjenju zagađenja okoliša i vodnih resursa otpadnim vodama, smanjenju gubitaka u vodoopskrbnim sustavima, s naglaskom na zadane pokazatelje NPOO i usklađenost s propisima EU o zaštiti okoliša (pogotovo vodnih resursa, posebice usklađenost s Direktivom o kakvoći vode namijenjenoj za ljudsku potrošnju, Direktivom o pročišćavanju komunalnih otpadnih voda i Okvirnom direktivom o vodama).

Svrha poziva je pridonijeti poboljšanom upravljanju vodama i očuvanju vodnih resursa s ciljem postizanja veće otpornosti na klimatske promjene i doprinosa načelu racionalnog korištenja voda..

Ovaj poziv namijenjen je financiranju investicije Mjerni uređaji na vodozahvatima.

Dostizanje ciljeva projekta mjeri se kvantitativno kroz pokazatelje zadane u NPOO-u. Kroz Operativni sporazum definiran je način i dokumenti kojima se dokazuje postignuće ciljanih vrijednosti pokazatelja.



# Financijska alokacija i iznos bespovratnih sredstava

Bespovratna sredstva dodjeljivat će se putem postupka izravne dodjele.

Maksimalni iznos EU bespovratnih sredstava iz NPOO koji je raspoloživ za dodjelu u okviru ovog Poziva iznosi **64.000.000 kn (8.494.259,74 EUR).**

Maksimalna stopa sufinanciranja prihvatljivih izdataka projekta bespovratnim sredstvima NPOO-a je 80% od iznosa prihvatljivih izdataka. Preostalih 20% iznosa prihvatljivih izdataka biti će osigurana od strane Hrvatskih voda.

Poziv se provodi kroz postupak izravne dodjele, a krajnji rok dostave projektnog prijedloga je 31. prosinca 2022. godine.

NT zadržava pravo izmjena Poziva tijekom razdoblja trajanja Poziva vodeći računa da predmetne izmjene ne utječu na postupak ocjenjivanja kvalitete projektnog prijedloga.

MINGOR zadržava pravo ne dodijeliti sva raspoloživa sredstva u okviru ovog Poziva.

Prijavitelj se obvezuje osigurati sredstva za financiranje svih ukupnih neprihvatljivih troškova/izdataka, neovisno o trenutku nastanka.

# Opći uvjeti prihvatljivosti

## Prihvatljivost prijavitelja

Poziv na dostavu projektnog prijedloga upućuje se Hrvatskim vodama (pravna osoba za upravljanje vodama) kao unaprijed određenom prijavitelju koji je utvrđen u prilogu Provedbene odluke Vijeća o odobrenju ocjene NPOO-a.

Hrvatske vode, kao komisioni naručitelj, provode postupak nabave za investiciju Mjerni uređaji na vodozahvatima na području Hrvatske u ime i za račun javnih isporučitelja vodnih usluga na čijem se području (vodozahvatu) mjerni uređaj ugrađuje.

Hrvatske vode će sa javnim isporučiteljima vodnih usluga sklopiti ugovore o komisionom vođenju projekta kojim se uređuju međusobna prava i obveze radi provedbe investicije Mjerni uređaji na vodozahvatima.



## Prihvatljivost projekta i aktivnosti

### 3.2.1 Prihvatljivost projekta

Razdoblje provedbe projekta započinje danom početka projektne aktivnosti povezane s provedbom elemenata projekta i završava danom zaključenja svih projektnih aktivnosti povezanih s provedbom elemenata projekta.

Pod razdobljem provedbe projekta podrazumijeva se datum početka i predviđenog završetka provedbe projekta. Razdoblje provedbe projekta bit će definirano Ugovorom o dodjeli bespovratnih sredstava.

Razdoblje prihvatljivosti izdataka je razdoblje unutar kojeg trošak mora nastati da bi bio prihvatljiv za financiranje, a traje od 1.2.2020 do 31.12.2025. Uz navedeno, svi troškovi moraju nastati i biti plaćeni u razdoblju od 1.2.2020. do 30.6.2026.

Prihvatljivi su nastali troškovi, odnosno ugovori po kojima su radovi izvedeni sklopljeni u skladu s primjenjivim pravilima javne nabave, tj. u skladu sa Zakonom o javnoj nabavi (“Narodne novine” br. 120/16 i 114/22) i propisima za njegovu provedbu u razdoblju prihvatljivosti troškova (od 1.2.2020. do 31.12.2025).

U postupku odobrenja projekta trošak ugovorenih radova/usluga smatra se uvjetno prihvatljivim u cijelosti. Točan iznos prihvatljivih troškova za ugovorene komponente utvrdit će se nakon provedene ex-post kontrole. Za ugovore koji nisu započeli, može se provesti prethodna (ex-ante) kontrola. Tijekom prethodne (ex-ante) provjere nabave (ako je primjenjivo) provodi se pregled dokumentacije o nabavi koju je podnio Korisnik prije pokretanja postupka nabave. Svrha prethodne provjere dokumentacije je spriječiti eventualne nepravilnosti u postupcima nabava, a posebno dati Korisniku preporuke o bitnim odstupanjima u dokumentaciji koja bi mogla utjecati na prihvatljivost izdataka. Nadležno tijelo će upozoriti Korisnika na odstupanja u dokumentaciji uočena prilikom prethodne (ex-ante) provjere te mu dati preporuke za unaprjeđenje dokumentacije o nabavi radi izbjegavanja nepravilnosti, koje bi mogle utjecati na prihvatljivost izdataka i određivanje financijskih korekcija u skladu s Ugovorom (ako je primjenjivo). Dokumentaciju je potrebno dostaviti prije pokretanja postupka nabave a nakon provedenog prethodnog savjetovanja (ako je primjenjivo).

Sva ulaganja moraju biti u skladu s načelom DNSH u smislu članka 17. Uredbe o taksonomiji i u skladu s Tehničkim smjernicama DNSH (2021/C58/01), a osim toga trebaju imati za cilj dati pozitivan doprinos jednim ili više okolišnih ciljeva obuhvaćenih Uredbom o taksonomiji o uspostavi okvira za olakšavanje održivih ulaganja utvrđivanjem sustava klasifikacije za okolišno održive gospodarske djelatnosti (EU) 2020/852). U tom smislu potrebno je dokazati, ne samo kako će projekt u najvećoj mogućoj mjeri ublažiti bilo kakve negativne ekološke učinke već i na koji način će doprinijeti pozitivnim učincima tijekom provedbe projekta.



### Prihvatljive aktivnosti

Aktivnosti koje su prihvatljive za financiranje:

* izrada izvedbenih projekata s pripadajućom dokumentacijom;
* izrada geodetskih snimaka izvedenog stanja i projekata izvedenog stanja;
* zamjena postojećih mjerača protoka;
* izgradnja novih okana/rekonstrukcija postojećih okana i ugradnja novih mjerača protoka;
* nabava i ugradnja komunikacijskih PLC uređaja;
* nabava centralne platforme za prikupljanje, obradu, prezentaciju i kontrolu podataka o zahvaćenim količinama vode
* nabava i ugradnja pripadajuće opreme (elektro oprema, solarni paneli, baterije, fazonski komadi i armatura…)

Aktivnosti koje će se provoditi Projektom moraju biti opisane u smislu doprinosa klimatskim ciljevima NPOO-a te u skladu s principom ne nanosi značajnu štetu (DNSH).

Ostale prihvatljive aktivnosti:

* Usluge nadzora nad izvođenjem radova tijekom provedbe projekta (građevinski, strojarski, elektrotehnički, geotehnički, geodetski…)
* Aktivnosti na provedbi mjera promidžbe i vidljivosti

### Opći zahtjevi koji se odnose na prihvatljivost izdataka za provedbu projekta

U izračun potpore (dodjele sredstava iz NPOO) u obzir će se uzeti samo prihvatljivi troškovi. Prihvatljivi izdaci trebaju biti izravno povezani uz aktivnosti koje su prihvatljive za financiranje kako je navedeno u točki 3.2.

**Izdatak je prihvatljiv** ako je

1. nastao u skladu s kriterijima poziva na dodjelu bespovratnih sredstava te za sufinanciranje odabralo nadležno tijelo, za koju je preuzeta obveza u ugovoru o dodjeli bespovratnih sredstava

2. nastao kod korisnika

3. osigurana usklađenost s pravilima o državnim potporama i potporama male vrijednosti (de minimis potpore), pravilima javne nabave ili pravilima nabave koju provode osobe koje nisu obveznici Zakona o javnoj nabavi, poreznim pravilima i pravilima socijalnog prava, odnosno sa svim na operaciju primjenjivim nacionalnim pravilima i pravilima Unije

4. korisnik u okviru operacije obavio plaćanja dobavljačima roba, izvođačima radova te pružateljima usluga tijekom razdoblja prihvatljivosti izdataka

Uvjeti prihvatljivosti izdataka primjenjivi u određenom projektu utvrđuju se u Općim i posebnim uvjetima koji su sastavni dio Ugovora o dodjeli bespovratnih sredstava.

Prijavitelj projekta dužan je dostaviti proračun svih prihvatljivih troškova potrebnih za realizaciju projekta, dok je za neprihvatljive troškova dužan dostaviti ukupan iznos prema izvoru sredstava.

**Prihvatljivi troškovi** moraju udovoljavati svim sljedećim kriterijima:

(a) nastali su nakon 1.2.2020., a tijekom razdoblja trajanja djelovanja ili programa rada, uz iznimku troškova povezanih sa završnim izvješćima i potvrdama o obavljenoj reviziji;

(b) navedeni su u procijenjenom ukupnom proračunu za određeno djelovanje ili program rada;

(c) potrebni su za provedbu djelovanja ili programa rada za koje se dodjeljuju bespovratna sredstva;

(d) mogu se identificirati i provjeriti, posebno zato što su knjiženi u poslovne knjige korisnika i utvrđeni u skladu s primjenjivim računovodstvenim standardima zemlje u kojoj korisnik ima poslovni nastan te u skladu s uobičajenim praksama troškovnog računovodstva korisnika;

(e) ispunjavaju zahtjeve primjenjivog poreznog i socijalnog zakonodavstva;

(f) razumni su, opravdani i u skladu s načelom dobrog financijskog upravljanja, posebno u pogledu ekonomičnosti i učinkovitosti.

**Prihvatljivi troškovi** u sklopu poziva na dostavu projektnog prijedloga su:

* troškovi izgradnje/rekonstrukcije okana i ugradnje novih mjerača protoka;
* troškovi zamjene postojećih mjerača protoka;
* troškovi izrade izvedbenih projekata s pripadajućom dokumentacijom;
* troškovi izrade geodetskih snimaka izvedenog stanja i projekata izvedenog stanja;
* troškovi nabave centralne platforme za prikupljanje, obradu, prezentaciju i kontrolu podataka o zahvaćenim količinama vode;
* troškovi za kupnju opreme koje će biti trajno instalirane na lokacijama objekata, pod uvjetom da je oprema uključena u popis dugotrajne imovine korisnika;
* troškovi nadzora (npr. građevinski, strojarski, elektotehnički, geotehnički, geodetski.... )
* nepredvidivi izdaci ne bi trebali prelaziti 5% prihvatljivih troškova projekta;
* troškovi promidžbe i vidljivosti (troškovi vezani uz informiranje i vidljivost i to troškovi izrade naljepnica za promicanje Europske unije)

### **Neprihvatljivi izdaci**

**Neprihvatljivi troškovi** između ostalih su:

* troškovi povezani s kupnjom neizgrađenog zemljišta gdje je zemljište kupljeno od strane korisnika prije razdoblja prihvatljivosti izdataka
* ulaganja u kapital ili kreditna ulaganja, jamstveni fondovi
* PDV
* kamate na dug, izuzev bespovratnih sredstava danih u obliku subvencionirane kamate ili subvencija naknada za jamstvo
* kupnja korištene opreme izuzev u slučajevima amortizacije
* kupnja vozila koja se koriste u svrhu upravljanja projektom
* otpremnine, doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu te neoporezivi bonusi za zaposlene
* kazne, financijske globe, troškovi povezani s predstečajem, stečajem i likvidacijom i troškovi sudskih i izvansudskih sporova
* operativni troškovi izuzev troškova upravljanja projektom
* gubici zbog fluktuacija valutnih tečaja i provizija na valutni tečaj
* plaćanja bonusa zaposlenima
* troškovi za otvaranje, zatvaranje i vođenje računa, naknade za financijske transfere, trošak ishođenja kredita ili pozajmice kod financijske institucije, javnobilježnički trošak izdatak temeljen na fiksnim troškovima izračunat primjenom standardne veličine jediničnih cijena ili paušalnih iznosa
* sve kategorije troškova nastale izvan razdoblja prihvatljivosti troškova/izdataka

**Neprihvatljivi su između ostalog i sljedeći izdaci:**

* angažiranje pravnog stručnjaka u slučaju zastupanja u sudskom sporu
* angažiranje Vijeća za rješavanje sporova (VRS) u sklopu ugovora o radovima
* naknade za stjecanje prava vlasništva, prava služnosti i prava građenja – neprihvatljiv trošak kada to pravo stječu osobe javnog prava, međusobno jedne od drugih, na njihovu zemljištu potrebnom za izgradnju infrastrukturnih građevina, odnosno pravne osobe u vlasništvu Republike Hrvatske i pravne osobe čiji je osnivač Republika Hrvatska, koje upravljaju infrastrukturnim građevinama u vlasništvu Republike Hrvatske, ne plaćaju naknadu za stjecanje prava vlasništva, prava služnosti i prava građenja drugim pravnim osobama u vlasništvu Republike Hrvatske i pravnim osobama čiji je osnivač Republika Hrvatska koje upravljaju zemljištem u vlasništvu Republike Hrvatske na kojem se grade infrastrukturne građevine te pravnim osobama u vlasništvu ili čiji je osnivač, odnosno čiji su osnivači jedinice lokalne, odnosno jedinice područne (regionalne) samouprave;
* trošak otkupa zemljišta za linijske objekte
* troškovi sanacije cestovne građevine, nogostupa, biciklističke staze te svih prometnih i drugih površina na pripadajućem zemljištu nakon izvođenja radova vodoopskrbe u većoj širini od širine rova, izuzev:
  + troškovi asfaltnog zastora javnih cesta u većoj širini od širine rova ako je to definirano uvjetima javnopravnih tijela odnosno pravnih osoba ovlaštenih za upravljanje javnim cestama (*Hrvatske autoceste d.o.o., Hrvatske ceste d.o.o. i Županijska uprava za ceste)* na temelju kojih je ishođena Građevinska dozvola
  + troškovi asfaltnog zastora za nerazvrstane ceste u širini većoj od širine rova, ako je tako definirano uvjetima Jedinica lokalne samouprave (JLS), odnosno trgovačkog društva osnovanog od JLS radi obavljanja poslova upravljanja i održavanja ceste na temelju kojih je ishođena Građevinska dozvola, ali do maksimalne širine od 3 metra

Korisnik mora osigurati novčani tijek i financiranje svih troškova Projekta uključujući i neprihvatljive i prihvatljive izdatke, osim ako se potonji ne nadoknađuju bespovratnim sredstvima u skladu s uvjetima definiranima u Ugovoru.

Sve kategorije troškova koje nisu navedene u točki 4.2. su neprihvatljivi. Svi troškovi koji nisu izravno povezani s projektnim aktivnostima su neprihvatljivi.



# Postupak dodjele

Postupak dodjele vršit će se prema modalitetu izravne dodjele.

Izravna dodjela bespovratnih sredstava primjenjuje se na projekte za čiju provedbu postoji samo jedan unaprijed određeni prijavitelj koji je utvrđen u prilogu Provedbene odluke Vijeća o odobrenju ocjene NPOO-a kao onaj koji će ulaganje provesti ili koji je jedini u ime Republike Hrvatske ovlašten za provedbu aktivnosti na koje se ulaganje odnosi.

Postupak izravne dodjele bespovratnih sredstava pokreće se javnom objavom Poziva na dostavu projektnog prijedloga (PDP), unaprijed određenom prijavitelju u kojem je određen krajnji rok podnošenja projektnog prijedloga. Poziv se objavljuje na mrežnim stranicama Ministarstva gospodarstva i održivog razvoja (<https://mingor.gov.hr/javni-pozivi-i-natjecaji-7371/javni-pozivi-i-natjecaji-ministarstva/otvoreni-javni-pozivi-i-natjecaji/7390>) i informacijskog sustava fondovieu (<https://fondovieu.gov.hr/pozivi?page=1&statusGroup=otvoreni>).

PDP koji se priprema kroz sustav eNPOO sadržava:

1. Upute za prijavitelje
2. Prijavni obrazac (Upute za popunjavanje prijavnog obrasca nalaze se u sustavu eNPOO.)
3. Ugovor o dodjeli bespovratnih sredstava - uvjeti se učitavaju u sustav eNPOO i na za to predviđeno mjesto
4. Sažetak Poziva na dostavu projektnih prijedloga, koji se učitava na za to predviđeno mjesto u sustavu eNPOO
5. Pisanu suglasnost tijela nadležnog za provjeru prihvatljivosti izdataka s uvjetima prihvatljivosti izdataka primjenjivima za predmetnu dodjelu
6. Priloge i obrasce PDP-a.

Projektna prijava se podnosi putem sustava eNPOO kojem je moguće pristupiti putem sljedeće poveznice: <https://fondovieu.gov.hr/pozivi>.

Upute za unos projektne prijave u sustav eNPOO nalaze se na sljedećoj poveznici**:** <https://fondovieu.gov.hr/upute>.

Zaprimanjem projektnog prijedloga u sustavu eNPOO započinje postupak dodjele.

Prije podnošenja projektnog prijedloga, prijavitelj dostavlja NT-u /PT-u dokumentaciju na prethodno mišljenje o usklađenosti projektnog prijedloga s kriterijima dodjele bespovratnih sredstava te se po potrebi projektni prijedlog dorađuje. Dokumentacija na prethodno mišljenje se dostavlja putem elektroničke pošte: npoo-vk@mingor.hr.

Na navedenu e-mail adresu mogu se uputiti i upiti ukoliko postoje nejasnoće ili potrebe za pojašnjenjima prije podnošenja projektnog prijedloga. Molimo da prilikom dostave upita navedete i kontakt broj telefona kako bismo Vas mogli kontaktirati u slučaju potrebe za dodatnim obrazloženjima.

## Dokumentacija za prijavu projekta

**Obavezna dokumentacija Aplikacijskog paketa (predmet administrativne provjere) uključuje:**

* Obrazac\_Opis projekta\_IZRAVNA DODJELA



* Troškovnik s referencama



* Opis spremnosti projekta



* Obrazac izjave prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele



* Obrazac usklađenosti prijedloga projekta s principom „ne nanosi značajnu štetu“ (DNSH)



**Dodatna dokumentacija koja se dostavlja ukoliko je primjenjivo (nije predmet administrativne provjere) uključuje:**

* Izvod poslovne banke kojim se potvrđuje nastala transakcija (plaćena situacija), ukoliko je primjenjivo
* Kopije ugovora svih projektnih elemenata, ukoliko je primjenjivo
* Kopije Ugovora o sufinanciranju, ukoliko je primjenjivo

Dokumentacija za prijavu projekta se dostavlja u obliku word dokumenta, osim izjava koje je potrebno potpisati, ovjeriti i dostaviti skenirani dokument.

**Napomena: sve iznose iskazati potrebno je iskazati u HRK i EUR.**

## Faze postupka dodjele

Postupak dodjele bespovratnih sredstava predstavlja postupak odabira projektnih prijedloga koji se sastoji od sljedećih faza:

1. **Zaprimanje i registracija**
2. **Administrativna provjera**
3. **Provjera prihvatljivosti projekata i aktivnosti te provjera prihvatljivosti izdataka (troškova projektnog prijedloga)**
4. **Ocjenjivanje kvalitete**
5. **Donošenje Odluke o financiranju**

### Zaprimanje i registracija

Projektni prijedlog dostavlja se kroz sustav eNPOO unutar roka određenog ovim Pozivom. Faza zaprimanja i registracije vrši se automatski putem sustava eNPOO. Podneseni projektni prijedlog dobiva jedinstveni referentni broj (kod projekta). Riječ je o referentnoj oznaci projektnog prijedloga tijekom čitavog trajanja projekta te je nije moguće mijenjati.

### Administrativna provjera

Administrativnu provjeru projektnog prijedloga provodi NT prema Obrascu za administrativnu provjeru.



### Provjera prihvatljivosti projekata i aktivnosti te provjera prihvatljivosti izdataka (troškova) projektnog prijedloga

PT provodi fazu provjere prihvatljivosti izdataka te projekta i aktivnosti prema obrascu Kontrolna lista za provjeru izdataka, projekta i aktivnosti koji se utvrđuje prije pokretanja postupka dodjele u ovisnosti o specifičnosti postupka, odnosno predmeta projekta koji je predmet dodjele.



Cilj predmetne provjere jest provjeriti usklađenost projektnih prijedloga s kriterijima prihvatljivosti za projekt i projektne aktivnosti. Projektni prijedlog mora udovoljiti svim kriterijima prihvatljivosti projekta i aktivnosti.

Tijekom provjere prihvatljivosti izdataka nadležno tijelo PT provjerava i osigurava da su ispunjeni uvjeti za financiranje pojedinog projektnog prijedloga, određujući najviši iznos prihvatljivih izdataka za projektni prijedlog te provjerava usklađenost projektnih prijedloga s kriterijima prihvatljivosti izdataka propisanih ovim Uputama.

Projektni prijedlog mora udovoljiti svim kriterijima prihvatljivosti izdataka u svrhu donošenja Odluke o financiranju. Ako je potrebno, nadležno tijelo PT ispravlja predloženi proračun projektnog prijedloga, uklanjajući neprihvatljive izdatke, pri čemu može:

1. prethodno od prijavitelja zatražiti dostavljanje dodatnih podataka kako bi se opravdala prihvatljivost izdataka. Ako prijavitelj ne dostavi zadovoljavajuće podatke ili ih ne dostavi u za to ostavljenom roku, isti se smatraju neprihvatljivima i uklanjaju iz proračuna; i/ili

2. zajedno s prijaviteljem (pisanim putem ili na sastancima) provjeriti stavke proračuna (predložene iznose uz pojedinu stavku kao i opravdanost pojedinih stavki proračuna). U navedenim slučajevima nadležno tijelo od prijavitelja zahtijeva razloge kojima se opravdava potreba i novčana vrijednost pojedine stavke, ostavljajući mu za navedeno primjereni rok. Ako prijavitelj u navedenom roku, u skladu s uputom nadležnog tijela, ne opravda pojedinu stavku, ista se briše iz proračuna. Prijavitelj je obvezan u postupku pregleda proračuna biti nadležnom tijelu na raspolaganju u svrhu davanja potrebnih obrazloženja.

U cilju osiguravanja usklađenosti s navedenim kriterijima PT u suradnji s korisnikom ispravlja predloženi proračun uklanjajući neprihvatljive izdatke u opsegu u kojemu se ne utječe na rezultate prethodnih faza dodjele odnosno kojim se ne mijenjaju koncept, aktivnosti za koje je pri provjeri prihvatljivosti projekta i aktivnosti utvrđeno da su prihvatljive, opseg intervencije niti ciljevi predloženog projektnog prijedloga. Ispravci mogu biti od utjecaja jedino na iznos bespovratnih sredstava za dodjelu odnosno na postotak sufinanciranja iz NPOO (intenzitet potpore).

### Ocjenjivanje kvalitete

Prijavu projekta procjenjivati će nadležno tijelo prema kriterijima opisanim u ovim Uputama.

Kvaliteta prijave ocijeniti će se temeljem pitanja za ocjenu kvalitete projektnog prijedloga, a provesti će je NT na temelju Obrasca za ocjenjivanje kvalitete koji se može vidjeti na sjedećoj poveznici:



### Donošenje Odluke o financiranju

Nakon što su s pozitivnim ishodom provedeni prethodni koraci postupka dodjele, NT donosi Odluku o financiranju te osigurava revizijski trag prilaganjem dokumentacije postupka dodjele.

Odluka o financiranju se ne može donijeti prije isteka roka za prigovore, tj. 8 radnih dana od dana dostave obavijesti (obavijest o isključenju ili obavijest o odabiru za financiranje), osim ukoliko prijavitelj dostavi Izjavu o odricanju od prava na prigovor potpisanu od strane prijavitelja.



Odluka o financiranju sadržava sljedeće podatke:

* pravni temelj za donošenje odluke;
* ime/naziv, adresu i OIB prijavitelja;
* naziv i referentni broj projekta;
* najviši iznos sredstava za financiranje prihvatljivih izdataka projekta i, ako je primjenjivo, stopu sufinanciranja (intenzitet potpore) na sedam decimala;
* tehničke podatke o klasifikacijama Državne riznice i kodovima alokacija;
* ako je primjenjivo, druge elemente koji se odnose na financiranje (primjerice, u odnosu na državne potpore);
* ostale odredbe, ako je to potrebno

## Potpisivanje ugovora

Po završetku postupka dodjele s prijaviteljem se potpisuje Ugovor o dodjeli bespovratnih sredstava kojim se utvrđuje najviši iznos EU bespovratnih sredstava dodijeljen projektu te drugi financijski i provedbeni uvjeti Projekta. Ugovor o dodjeli bespovratnih sredstava sastoji se od Općih uvjeta i priloga Ugovoru o dodjeli bespovratnih sredstava i obrazaca. Opći uvjeti su isti za sve Ugovore o dodjeli bespovratnih sredstava, dok su uvjeti ugovora prilagođeni uvjetima predmetnog postupka dodjele. Obrasci Ugovora o dodjeli bespovratnih sredstava mogu se vidjeti na sljedećoj poveznici:



Hrvatske vode kao PT pripremaju Ugovor o dodjeli bespovratnih sredstava u suradnji s Korisnikom i Ministarstvom gospodarstva i održivog razvoja kao NT, pri čemu se isti priprema u skladu s navedenim obrascima i potpisuje s prijaviteljem i NT u roku od najviše 30 kalendarskih dana od donošenja Odluke o financiranju.

Prije potpisivanja Ugovora o dodjeli bespovratnih sredstava, Korisnik mora dostaviti izjavu potpisanu od ovlaštene osobe, kojom potvrđuje, u odnosu na podatke dostavljene u projektnom prijedlogu:

- da nisu nastupile promjene odnosno okolnosti koje bi utjecale na ispravnost dodjele bespovratnih sredstava (primjerice, da u međuvremenu od podnošenja projektnog prijedloga nije dobio potporu male vrijednosti ili da nije nastupio stečaj, ili slično), te

- da su mu provedbeni kapaciteti nepromijenjeni.



Zajedno sa Ugovorom o dodjeli bespovratnih sredstava priprema se, a potom potpisuje Ugovor o financiranju projekta kojim se uređuje udio financiranja nacionalne komponente projekta koju osiguravaju Hrvatske vode.

Ugovor o dodjeli bespovratnih sredstava potpisuju čelnici ili druge službeno ovlaštene osobe svake strane. Ugovor o dodjeli bespovratnih sredstava stupa na snagu danom potpisa posljednjeg potpisnika ugovora.

# Odredbe koje se odnose na provedbu projekta



## Razdoblje provedbe

Od trenutka potpisivanja Ugovora o dodjeli bespovratnih sredstava za odobreni projekt, prijavitelj projekta postaje „Korisnik“ i preuzimasve odgovornosti korisnika, Razdoblje provedbe projekta bit će utvrđeno u posebnim uvjetima Ugovora o dodjeli bespovratnih sredstava. Projekt mora biti završen, odnosno svi radovi i usluge moraju biti izvršeni i proizvodi isporučeni, a prihvatljivi troškovi nastati do kraja naznačenog razdoblja provedbe, a najkasnije do 31.12.2025. Po isteku navedenog roka prema Korisniku se neće vršiti nikakva plaćanja.

**Provjere upravljanja projektom**

Korisnik mora omogućiti relevantnim nadležnim tijelima RH i EU, provođenje potrebnih provjera, pregledavanjem dokumenata, izradom preslika tih dokumenata ili vršenjem provjera na licu mjesta (sa ili bez prethodne najave), praćenje provedbe projekta i vršenje postupka pune revizije, ako je potrebno, na temelju popratnih dokumenata za račune, računovodstvene dokumentacije i bilo kojih drugih dokumenata relevantnih za financiranje projekta. Ove provjere mogu se vršiti do 5 godina nakon zatvaranja NPOO u okviru kojeg se projekt sufinancira, osim ako u Posebnim uvjetima Ugovora nije drugačije određeno.

Dokumenti moraju biti lako dostupni i spremljeni tako da olakšaju provjeru, a Korisnik mora obavijestiti NT i PT o točnom mjestu na kojem se čuvaju

## Podnošenje zahtjeva za nadoknadom i povrat sredstava

U skladu s općim i posebnim uvjetima Ugovora o dodjeli bespovratnih sredstava sva plaćanja Korisniku obavljati će se preko PT. Plaćanje prihvatljivih troškova iz bespovratnih sredstava projekta Korisnik potražuje podnošenjem Zahtjeva za nadoknadom sredstava PT-u . Zahtjev podnesen sukladno Ugovoru o dodjeli bespovratnih sredstava po isteku razdoblja provedbe projekta smatra se Završnim zahtjevom za nadoknadom sredstava. Korisnik je obvezan dostaviti PT-u Početni plan zahtjeva za nadoknadom sredstava, u roku od 10 dana od dana zaprimanja obrasca koji mu u navedenu svrhu dostavlja PT.

Zahtjev za nadoknadom sredstava podnosi se u pisanom obliku ili kroz sustav eNPOO (ovisno što je primjenjivo), a potpisuje ga i ovjerava ovlaštena osoba Korisnika te, ako funkcionalnosti sustava PT- a i korisnika to podržavaju, može sadržavati elektronski potpis. Zahtjevi za nadoknadom sredstava podnose se sukladno Ugovoru o dodjeli bespovratnih sredstava tijekom razdoblja provedbe projekta te po isteku navedenog razdoblja. Ako je tako utvrđeno u Posebnim uvjetima, Korisnik može dostavljati Zahtjeve za nadoknadom sredstava češće od dinamike predviđene Ugovorom.

Zahtjevi za nadoknadom sredstava moraju biti popraćeni odgovarajućom dokumentacijom o nastalim i potraživanim prihvatljivim troškovima projekta, odnosno ugovorima o nabavi (robe, radova, usluga), računima izvođača radova i dobavljača, potvrdama o prihvatu (robe, radova, usluga), evidencijama radnog vremena i platnim listama, putnim kartama, potvrdama, popisom i preslikama ostalih popratnih dokumenata koji dokazuju prihvatljivost troškova (dokumenti nabave, izmjene ugovora o nabavi, tehnička projektna dokumentacija, građevinske dozvole, dokaz o promidžbenim aktivnostima (članci, fotografije, itd.)), popis sudionika, studije, certifikati, revizorsko izvješće (ako je primjenjivo) i drugim dokumentima koji opravdavaju nastali trošak.

U slučaju da se trošak potražuje metodom nadoknade u skladu s člankom 15. Općih uvjeta Ugovora o dodjeli bespovratnih sredstava, uz Zahtjev za nadoknadom sredstava, podnosi se dokumentarni dokaz o izvršenim uplatama za nastale troškove (nalozi za plaćanje, bankovni izvadci, potvrde o gotovinskim plaćanjima, isplatnice, potvrde o izvršenoj uplati na temelju naloga za plaćanje Državnoj riznici ili drugi odgovarajući dokaz).

U slučaju da se trošak potražuje metodom plaćanja u skladu s člankom 15. Općih uvjeta Ugovora o dodjeli bespovratnih sredstava, dokumentarni dokaz o plaćanju prihvatljivih troškova mora se podnijeti PT-u , nakon što se izvrše isplate dobavljačima/izvođačima/pružateljima usluga, i to najkasnije u roku od 10 dana od dana primitka uplate sredstava. Ako Korisnik ne dostavi dokumentarni dokaz o plaćanju niti u dodatnom roku koji odredi PT, a koji ne može biti duži od 10 dana, troškovi će se smatrati neprihvatljivima.

Prvim Zahtjevom za nadoknadom sredstava Korisnik potražuje troškove nastale prije datuma sklapanja Ugovora o dodjeli bespovratnih sredstava, a unutar razdoblja prihvatljivosti izdataka, izvještavajući o svim aktivnostima koje su završile prije datuma sklapanja Ugovora o dodjeli bespovratnih sredstava ili su se počele provoditi prije datuma sklapanja istog.

**Povrat sredstava**

Korisnik se obvezuje vratiti sve preplaćene iznose u roku od 60 dana od dana primitka Odluke o povratu, odnosno od dana dostave obavijesti kojom NT zahtijeva od Korisnika plaćanje dugovanog iznosa. Uz iznimku navedenu u točki 18.6. Općih uvjeta Ugovora o dodjeli bespovratnih sredstava, ako Korisnik ne izvrši uplatu u roku navedenom u Odluci o povratu, zatezna kamata ostvaruje se tijekom vremena koje protekne između roka za plaćanje koji je odredio NT, i datuma kad je predmetna uplata izvršena. Sve djelomične uplate prvo nadoknađuju trošak kamate. Iznosi koje Korisnik treba vratiti NT može prebiti s iznosima dugovanja prema Korisniku. Ugovorne strane mogu dogovoriti obročno plaćanje. Bankovne naknade nastale izvršavanjem povrata sredstava po Ugovoru snosi Korisnik.

U slučaju povrata nezakonitih državnih potpora, kamata se obračunava u skladu sa zahtjevima utvrđenim u pravilima o državnim potporama kojima se utvrđuju detaljna pravila za primjenu članka 107. UFEU-a. U slučaju pogrešaka, nepravilnosti i prijevara utvrđenih u Korisnikovu postupanju, Korisnik pristaje da mu PT odredi financijske korekcije ili, ako je primjenjivo, ekstrapolirane financijske korekcije, primjenjujući pri tome propise, upute i smjernice Europske komisije koje se u pogledu određivanja financijskih korekcija primjenjuju na države članice Europske unije, ili nacionalne akte kojima se uređuje navedeno područje.

## Informiranje i vidljivost

Korisnik je dužan uvažavati podrijetlo i osigurati vidljivost sredstava Unije u okviru NPOO-a.

Potrebno je osigurati mjere vidljivosti kako bi se osiguralo pružanje koherentnih, djelotvornih i razmjernih ciljanih informacija različitoj publici, među ostalima medijima i javnosti. Pri tome je korisnik dužan, gdje je to primjenjivo, ispravno i vidljivo, prikazati u svim komunikacijskim aktivnostima amblem EU-a s odgovarajućom izjavom o financiranju (koja glasi: „Financira Europska unija – NextGenerationEU”), uzimajući u obzir i:

• Kada se prikazuje zajedno s drugim logotipom, amblem Europske unije mora biti prikazan barem jednako istaknuto i vidljivo kao i drugi logotipi. Amblem mora ostati zaseban i odvojen i ne može se mijenjati dodavanjem drugih vizualnih oznaka, brendova ili teksta. Osim ovog amblema, nikakav drugi vizualni identitet ni logotip ne smiju se koristiti za isticanje potpore EU.

• Kada je to primjenjivo, država članica dužna je navesti sljedeće odricanje od odgovornosti: „Financira Europska unija – NextGenerationEU. Izneseni stavovi i mišljenja samo su autorova i ne odražavaju nužno službena stajališta Europske unije ili Europske komisije. Ni Europska unija ni Europska komisija ne mogu se smatrati odgovornima za njih.”

Osim mjera informiranja i vidljivosti koje korisnik samostalno poduzima u okviru projekta, korisnik je obavezan odazvati se na pozive PT-a i NT-a za sudjelovanje na organiziranim događanjima informiranja i vidljivosti.

**Amblemi i izjava dostupni su na linku:**

https://ec.europa.eu/regional\_policy/en/information/logos\_downloadcenter/

Generator uzoraka: https://www.euinmyregion.eu/generator

## Zaštita osobnih podataka

Zaštita osobnih podataka temelji se na Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), te odredbama Zakona o provedbi Opće uredbe o zaštiti podataka (Narodne novine br. 42/18).

Osobni podaci koji se prikupljaju u okviru projektnog prijedloga su podaci prijavitelja, odnosno osobe ovlaštene za zastupanje prijavitelja (opći podaci - ime, prezime, OIB, e-mail adresa, broj telefona. U postupku dodjele primjenjuje se načelo zaštite osobnih podataka u vidu nedostupnosti podataka, kao javnih podataka, koji se odnose na imena osoba koje su uključene u provedbu postupka dodjele kao i imena vanjskih ocjenjivača. U provedbi Ugovora o dodjeli bespovratnih sredstava prikupljaju se i podaci dionika u provedbi navedenog ugovora (ime, prezime, OIB, plaća te ostali podaci koji se dostavljaju u sklopu provedbe projekta u obliku priloženih dokumenata u izvještajima, ukoliko se povezani troškovi nadoknađuju kroz predmetni ugovor). Navedeni osobni podaci obrađuju se u svrhu izrade i podnošenja projektnog prijedloga, provedbe postupka dodjele bespovratnih sredstava, sklapanja i izvršavanja ugovora o dodjeli bespovratnih sredstava, provedbe revizije projekta.

Navedeni se osobni podaci mogu razmjenjivati:

- između tijela sustava za provedbu i praćenje NPOO

- između tijela sustava za provedbu i praćenje NPOO i tijela koja su ovlaštena provoditi reviziju, u skladu s pravnim i institucionalnim okvirom za NPOO (Neovisno revizorsko tijelo, Europska komisija, Europski revizorski sud, OLAF, EPPO i drugi revizor kojeg su ta tijela za navedeno ovlastila).

- između tijela sustava za provedbu i praćenje NPOO te osoba koje su ta tijela angažirala/ovlastila za izvršenje usluga vezano uz potrebu ili obvezu obavljanja aktivnosti u okviru njihovih funkcija.

Pristup osobnim podacima je ograničen samo na osobe koje obavljaju poslove za koje je pristup osobnim podacima nužan.

Prijavitelji odnosno korisnici imaju sljedeća prava u zaštiti osobnih podataka:

- pravo na pristup svojim osobnim podacima, tj. pravo zahtijevati potvrdu obrađuju li se osobni podatci te ako se takvi podatci obrađuju, pravo zahtijevati pristup i informacije o obradi i kopiju osobnih podataka koji se obrađuju

- pravo na ispravak netočnih i nadopunu nepotpunih podataka

- pravo na brisanje osobnih podataka, ako takvi podaci više nisu nužni u odnosu na svrhe za koje su prikupljeni, ako su nezakonito obrađeni, ili nakon isteka roka čuvanja podataka

- pravo na ograničavanje obrade osobnih podataka

- pravo uložiti prigovor na obradu osobnih podataka

- pravo podnijeti pritužbu Agenciji za zaštitu osobnih podataka.

Osobni podaci čuvaju se dok za navedeno postoji svrha, a najdulje tijekom razdoblja <…>

Pravna osnova za obradu osobnih podataka prikupljenih u svrhu provedbe postupka dodjele bespovratnih sredstava je sklapanje i izvršavanje ugovora o dodjeli bespovratnih sredstava u skladu s točkom b) stavka 1. članka 6. Opće uredbe o zaštiti osobnih podataka. Također, obrada osobnih podataka iz svih utvrđenih svrha nužna je radi poštivanja pravnih obveza voditelja obrade u skladu s točkom c) stavka 1. članka 6. Opće uredbe o zaštiti osobnih podataka te radi izvršavanja zadaće od javnog interesa i pri izvršavanju službene ovlasti voditelja obrade u skladu s točkom e) stavka 1. članka 6. Opće uredbe o zaštiti osobnih podataka.